《和杨恒叔集中五首前二章道恒叔事后三章自道 其五》
明代·吴琏

文会京华远结朋，一心忠告愧何能。日从闹市旁耽读，夜向邻家隙借灯。

顾我老琴纹少漆，任人方竹杖无棱。宦情萧索投闲早，遥拟随山拽瘦藤。

作者简介：吴琏，字美中。南海人。明宪宗成化二十年（一四八四）进士。授直隶含山知县。值年荒，多方赈救，作粥糜以饷流移，前后所活盈万。政暇，授生徒以《周易》。逾年，以忧去任。起后知进贤县，以守正不合，引疾归。卒年八十馀。著有《竹庐诗集》。清道光《广东通志》卷二七六有传。吴琏诗，以嘉靖九年南海吴氏家刊本《竹庐诗集》为底本。